Ενδιαφέροντα στοιχεία για το παρόν αλλά κυρίως για το μέλλον της πλατφόρμας του, ανακοίνωσε σήμερα το Netflix επί ελληνικού εδάφους, μία κίνηση που σύμφωνα με στελέχη της εταιρείας που παρευρέθησαν, δείχνει και την πρόθεση της δημοφιλέστερης video streaming υπηρεσίας για σημαντική επένδυση στη χώρα μας.

Ο λόγος όπως ξεκαθαρίστηκε είναι τα δεδομένα που έχει συγκεντρώσει το Netflix τα δύο τελευταία χρόνια που είναι ενεργή η υπηρεσία στην Ελλάδα, και τα οποία είναι «άκρως ενθαρρυντικά». Η πρώτη κίνηση προς αυτό το στόχο είναι ο πλήρης εξελληνισμός του μενού από σήμερα, ο οποίος επεκτείνεται και σε πολλούς τίτλους τηλεοπτικών σειρών και ταινιών που βρίσκονται στον κατάλογο. Η κίνηση αυτή σε συνδυασμό με τις ελληνικές περιγραφές που συνοδεύουν πλέον την πλειοψηφία του περιεχομένου, κάνουν την υπηρεσία προσβάσιμη σε μια πολύ μεγαλύτερη πλέον μερίδα ανθρώπων που δε γνωρίζουν την αγγλική γλώσσα.

Το άλλο σημαντικό πλεονέκτημα είναι η παρουσία ελληνικών υποτίτλων αλλά και ελληνικής μεταγλώττισης ειδικά σε παιδικό περιεχόμενο, σε ποσοστό άνω του 70%, ένα ποσοστό που θα ανέβει ακόμα περισσότερο τους επόμενους μήνες. Ακόμα οι αλγόριθμοι της εταιρείας εξελίσονται καθημερινά για καλύτερες προσωποποιημένες προτάσεις προς τον χρήστη ανάλογα με το περιεχόμενο που βλέπει.



Η σημαντικότερη είδηση από την παρουσίαση είναι η πρόθεση του Netflix να στηρίξει τη δημιουργία ελληνικού περιεχομένου που θα υπάρχει αποκλειστικά στην πλατφόρμα του, με τις συζητήσεις με έλληνες παραγωγούς να έχουν ήδη ξεκινήσει. Αν και τα πρώτα αποτελέσματα θα πρέπει να τα περιμένουμε μετά το 2019, είναι γεγονός ότι το Netflix ποντάρει πολλά στην παραγωγή τοπικού περιεχομένου με πρώτότυπες σειρές και ταινίες, έχοντας προχωρήσει σε αντίστοιχες κινήσεις σε χώρες όπως τη Γαλλία, την Τουρκία, την Ισπανία και άλλες 17 χώρες παγκοσμίως.

Μία άλλη συνεργασία που επιδιώκει το Netflix είναι με τοπικούς τηλεπικοινωνιακούς παρόχους και όχι μόνο προκειμένου αυτοί να διαθέτουν την υπηρεσία του μέσω της δικής τους τηλεοπτικής πλατφόρμας, με την πληρωμή να ενσωματώνεται στο λογαριασμό του εκάστοτε παρόχου. Ήδη οι συζητήσεις έχουν προχωρήσει σημαντικά, και οι πρώτες ανακοινώσεις αναμένονται τον επόμενο μήνα.

Σύμφωνα με τον κ.Lafargue, Corporate Communications Manager του Netflix, τα πλεονεκτήματα της υπηρεσίας έναντι των παραδοσιακών μέσων είναι αρκετά όπως η θέαση των προγραμμάτων του από διαφορετικές συσκευές και με την καλύτερη δυνατή ποιότητα ανάλογα την περίπτωση. Ήδη όλες οι νέες παραγωγές ανεβαίνουν σε 4K ανάλυση, με πολλές από αυτές να υποστηρίζουν το ακόμα πιο σημαντικό HDR πρότυπο. Επιπλέον από το καλοκαίρι, έχει ξεκινήσει και η βελτίωση στον ήχο με την υποστήριξη της τεχνολογιας Dolby Atmos σε ελάχιστες παραγωγές, προκειμένου να υπάρχει εμπειρία όσο το δυνατόν πιο κοντινή μ' αυτή του κινηματογράφου.

Το συνδρομητικό μοντέλο που ακολουθεί το Netflix είναι και ο λόγος που δε πρόκειται πότε να υπάρξουν διαφημίσεις στην υπηρεσία ενώ η ανάλυση των δεδομένων παίζει τεράστιο ρόλο για την ανάπτυξη νέων προγραμμάτων. Ενδεικτική είναι η περίπτωση της πρώτης πρωτότυπης σειράς του Netflix, του House Of Cards, όπου η έρευνα του Netflix είχε δείξει την προτίμηση του κόσμου στον ηθοποιό Kevin Spacey αλλά και στην κατηγορία του πολιτικού δράματος. Ένα εξίσου ενδιαφέρον εύρημα είναι ότι η πλειοψηφία όσων παρακολουθούν κωμωδίες, το κάνουν κάθε Δευτέρα πρωί. Ειδικά για τους έλληνες θεατές, σε ερώτησή μας το μόνο που μας ανέφερε ο κ. Lafargue είναι ότι «αγαπάμε τα δράματα» ενώ τα υπόλοιπα trends είναι παρόμοια μ' αυτά και σε άλλες χώρες όπου η νέα σεζόν του Stranger Things αλλά και οι σειρές Dark και Punisher όπου είναι οι δημοφιλέστερες αυτή την εποχή.



Έχοντας ξεκινήσει με 30 πρωτότυπες παραγωγές ταινιών και τηλεοπτικών σειρών το 2013 και 450 για φέτος, η βιβλιοθήκη του Netflix θα μεγαλώσει με πολύ γρήγορους ρυθμούς στο άμεσο μέλλον, με το 2018 να έχουν προγραμματιστεί 650 παραγωγές. Ενδεικτικό είναι ότι «ακόμα και αν κάποιος επιθυμεί να δει όλες τις παραγωγές του Netflix σε μια χρονιά, αυτό είναι κάτι αδύνατο ακόμα και αν δεν ασχολιόταν με κάτι άλλο». Αυτό θα γίνει εφικτό με την επένδυση 7 δισεκατομμυρίων που έχει προγραμματίσει για την επόμενη χρονιά η εταιρεία, κάτι που την φέρνει συγκριτικά στην πρώτη θέση ανάμεσα σε όλα τα κινηματογραφικά στούντιο του hollywood.

Ένας άλλος λόγος για την επένδυση ενός τόσου μεγάλου ποσού είναι και η κατάσταση με τα δικαιώματα, όπου επικρατεί τεράστια γραφειοκρατία και συμφέροντα, κάτι που ευνοεί και την πειρατεία σύμφωνα με την εταιρεία. Το Netflix βρίσκεται σε συνεχείς συζητήσεις με τα στούντιο προκειμένου να μπορέσει να «σταθεροποιήσει το περιεχόμενο του στις περισσότερες χώρες χωρίς πολλές αλλαγές» όμως για την ώρα κάτι τέτοιο δεν είναι εφικτό. Για το λόγο αυτό επενδύει σημαντικά ποσά στη δημιουργία δικού του πρωτότυπου περιεχομένου το οποίο είναι την ίδια μέρα διαθέσιμο σχεδόν σε όλες τις χώρες που διαθέτει παρουσία, «με το πάτημα ενός κουμπιού».

Τέλος σε ερώτησή μας, ο κ.Lafargue υπερασπίστηκε την πολιτική της εταιρείας σε ότι αφορά τη χρήση VPN από χρήστες που επιθυμούν να δουν περιεχόμενο που είναι διαθέσιμο σε άλλη χώρα ενώ για τη χρήση οικογενειακού πακέτου στην "ευρεία έννοια" του ανέφερε ότι είναι κάτι που δεν απασχολεί το Netflix αφού το κρίνει απόλυτα φυσιολογικό.